b'\n_START_ARTICLE_\nBo\xc5\xbeenka \xc4\x8cotar\n_START_SECTION_\n\xc5\xbdivljenje in delo\n_START_PARAGRAPH_\nBo\xc5\xbeenka \xc4\x8cotar (sestra Bo\xc5\xbea) je osnovno \xc5\xa1olo obiskovala v rojstnem kraju. Leta 1964 je vstopila v red \xc5\xa1olskih sester de Notre Dame ter po noviciatu v gradu Struga pri Novem mestu 6. februarja 1973 opravila prve zaobljube, ve\xc4\x8dne pa 23. julija 1978. V letih 1969-1971 je na Teolo\xc5\xa1ki fakulteti v Ljubljani opravila te\xc4\x8daj verouka. Glasbeno se je izobra\xc5\xbeevala na Srednji glasbeni in baletni \xc5\xa1oli v Ljubljani in leta 1969 kon\xc4\x8dala \xc5\xa1olanje na teoretsko-pedago\xc5\xa1kem oddelku pri prof. Zvonimirju Cigli\xc4\x8du. Isto leto se je vpisala na Akademijo za glasbo v Ljubljani, kjer je \xc5\xa1tudirala na oddelku glasbene pedagogike in 1971 zaklju\xc4\x8dila prvo stopnjo. Leta 1976 je \xc5\xa1tudij na ljubljanski Akademiji za glasbo nadaljevala pri prof. Hubertu Bergantu in 10. junija 1980 diplomirala. Kot orglavec se je kasneje \xc5\xa1e dodatno izpopolnjevala tudi v tujini._NEWLINE_V \xc4\x8dasu \xc5\xa1olanja na srednji glasbeni \xc5\xa1oli je bila organistka v \xc5\xbdupniji Ljubljana - Rudnik in \xc5\xbdupniji Ljubljana - Barje, od 1973 do 1976 pa organistka v stolnici Marijinega vnebovzetja v Kopru. Leta 1976, ko je pri\xc5\xa1la v Ljubljano, pa je pri\xc4\x8dela pou\xc4\x8devati na Orglarskem te\xc4\x8daju, najprej klavir, kasneje pa tudi orgle in vokalno tehniko, klavir in vokalno tehniko je od 1980 pou\xc4\x8devala tudi na Bogoslovnem semeni\xc5\xa1\xc4\x8du v Ljubljani.'